Predkladacia správa

Podľa uznesenia vlády SR č. 876 zo dňa 14. 9. 2004 bola ministrovi dopravy, pôšt a telekomunikácií uložená úloha C.5.  „pripraviť v súčinnosti s FNM SR a MH SR a predložiť vláde SR Aktualizáciu schválenej koncepcie privatizácie podnikov SAD s návrhom na riešenie ďalšieho nakladania s majetkovými účasťami FNM SR na podnikaní spoločností SAD“ v termíne do 30. 9. 2004. Termín plnenia úlohy bol odložený do 31. 3. 2005. 

Návrh ďalšieho postupu privatizácie spoločností SAD bol predložený na rokovanie Porady ekonomických ministrov v decembri 2004. Na základe dlhodobého riešenia závažných rozporov s Fondom národného majetku SR a Ministerstvom hospodárstva SR k návrhu materiálu a na základe záverov z Porady ekonomických ministrov bolo dopracované aktuálne znenie materiálu. 

Predložený materiál koncepčne rieši nakladanie so zvyšnými akciami spoločností Slovenskej autobusovej dopravy, a.s. a ďalšie nakladanie s majetkovými účasťami FNM SR, ktoré vznikli z navýšenia základného imania v akciových spoločnostiach. Predložený návrh zohľadňuje súčasné ekonomické a právne prostredie, ktoré sa výrazne zmenilo oproti vtedajším podmienkam v čase prípravy pôvodnej Koncepcie transformácie a privatizácie štátnych podnikov SAD. Zároveň táto koncepcia podporuje posilnenie postavenia dopravcov na dopravnom trhu v rámci Európskej únie.

Predmetný materiál nemá dopad na verejné financie, na hospodárenie podnikateľskej sféry a iných právnických osôb, na životné prostredie a zamestnanosť.